CELEX: 52020PC0309
Language: fi
Date: 2020-07-13
Title: Ehdotus EUROOPAN PARLAMENTIN JA NEUVOSTON ASETUS Euroopan parlamentin ja neuvoston asetuksen (EU) N:o 514/2014 muuttamisesta vapauttamismenettelyn osalta

EUROOPAN KOMISSIO
            Bryssel 13.7.2020
            COM(2020) 309 final
            2020/0140(COD)
            Ehdotus
            EUROOPAN PARLAMENTIN JA NEUVOSTON ASETUS
            Euroopan parlamentin ja neuvoston asetuksen (EU) N:o 514/2014 muuttamisesta vapauttamismenettelyn osalta
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Covid-19-epidemian suorat ja välilliset vaikutukset lisääntyvät edelleen kaikissa jäsenvaltioissa. Nykytilanne on ennennäkemätön ja edellyttää toimenpiteitä jäsenvaltioiden tukemiseksi rahastojen täytäntöönpanossa. Tältä osin olisi varmistettava N+2-säännön käyttäminen kaikilta osin, jotta jäsenvaltioilla olisi riittävästi aikaa käyttää määrärahansa ja tehdä menoilmoituksensa komissiolle.
               
               
                  Jotta vapauttamista koskevassa säännössä (N+2) voidaan ottaa huomioon jäsenvaltioiden toimittama maksupyyntö, joka kattaa kokonaisuudessaan vuoden N+2, maksusitoumusten vapauttamisen määräaika on yhdenmukaistettava tilityksen toimittamisen määräajan kanssa. 
               
               
                  Jotta voidaan varmistaa vapauttamista koskevan lähestymistavan johdonmukaisuus ja tarjota jäsenvaltioille N+2-säännön mukainen täytäntöönpanokausi, ehdotetaan lisäksi, että kansallisiin ohjelmiin vuosina 2018 ja 2019 osoitettujen lisämäärärahojen vapauttaminen yhdenmukaistetaan kansallisten ohjelmien perusmäärärahaan sovellettavien sääntöjen kanssa. 
               
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Ehdotus on yhdenmukainen turvapaikka-, maahanmuutto- ja kotouttamisrahaston sekä sisäisen turvallisuuden rahaston yleisen oikeudellisen kehyksen kanssa, ja se rajoittuu asetuksen (EU) N:o 514/2014 kohdennettuun muuttamiseen. 
               
            
            
               •Yhdenmukaisuus unionin muiden politiikkojen kanssa
            
            
               
                  Ehdotus rajoittuu asetuksen (EU) N:o 514/2014 kohdennettuun muuttamiseen ja on yhdenmukainen unionin muiden politiikkojen kanssa.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               Tämä ehdotus perustuu Euroopan unionin toiminnasta tehdyn sopimuksen 78 artiklan 2 kohtaan, 79 artiklan 2 ja 4 kohtaan, 82 artiklan 1 kohtaan, 84 artiklaan ja 87 artiklan 2 kohtaan.
            
            
               Siinä yhdenmukaistetaan maksupyyntöjen ja maksusitoumusten vapauttamisen määräajat ja mukautetaan niiden vuosien 2018 ja 2019 lisämäärärahojen sitomisen ajankohtaa, jotka on myönnetty ennakoimattomiin tarpeisiin vastaamiseksi turvapaikka-, maahanmuutto- ja kotouttamisrahaston sekä sisäisen turvallisuuden rahaston kattamilla aloilla. 
            
            
               •Toissijaisuusperiaate 
            
            
               
                  Tällä ehdotuksella pyritään siihen, että rahastoja hyödynnettäisiin maksimaalisesti covid-19-epidemian aiheuttaman ennennäkemättömän kansanterveyskriisin suoriin ja välillisiin vaikutuksiin. 
               
            
            
               •Suhteellisuusperiaate
            
            
               
                  Ehdotus on rajoitettu ja kohdennettu muutos, eikä siinä ylitetä sitä, mikä on tarpeen pyrittäessä varmistamaan, että jäsenvaltiot voivat käyttää määrärahoja vastatakseen laajalle levinneisiin kansanterveyskriiseihin, jotka uhkaavat vaikuttaa haitallisesti rahastojen kattamiin aloihin. 
               
            
            
               •Toimintatavan valinta
            
         
         
            
               Asetus on asianmukainen toimintatapa ottaa käyttöön muutokset, joita tarvitaan näihin ennennäkemättömiin olosuhteisiin vastaamiseksi. 
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •  Voimassa olevan lainsäädännön jälkiarvioinnit/toimivuustarkastukset
            
            
               Ei sovelleta
            
            
               •Sidosryhmien kuuleminen
            
            
               Ulkoisia sidosryhmiä ei kuultu. Ehdotuksessa otetaan kuitenkin huomioon kansallisilta viranomaisilta saadut selvennykset, neuvot ja kysymykset kriisitoimenpiteiden käytöstä. 
            
            
               •  Asiantuntijatiedon keruu ja käyttö
            
            
               
                  Ei sovelleta
               
            
            
               •  Vaikutustenarviointi
            
            
               
                  Asetusta (EU) N:o 514/2014 koskevien ehdotusten valmistelemiseksi on toteutettu vaikutustenarviointi. Kyseiset rajoitetut ja kohdennetut muutokset eivät edellytä erillistä vaikutustenarviointia.
               
            
            
               •  Sääntelyn toimivuus ja yksinkertaistaminen
            
            
               
                  Ei sovelleta
               
            
            
               •  Perusoikeudet
            
            
               
                  Ei sovelleta
               
            
            
               4.TALOUSARVIOVAIKUTUKSET
            
            
               Ehdotetut muutokset eivät edellytä muutoksia monivuotisen rahoituskehyksen maksusitoumusmäärärahojen ja maksumäärärahojen vuotuisiin enimmäismääriin. 
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
            
               Toimenpiteiden toteuttamista seurataan asetuksella (EU) N:o 514/2014 perustettujen, vapauttamiseen sovellettavien yleisten mekanismien puitteissa.
            
            
               •Ehdotukseen sisältyvien säännösten yksityiskohtaiset selitykset
            
         
         
            
               Asetusta (EU) N:o 514/2014 ehdotetaan muutettavaksi sen varmistamiseksi, että kaikki vuotta N+2 koskevat maksupyynnöt, jotka jäsenvaltio on toimittanut asetuksen (EY) N:o 514/2014 44 artiklassa säädetyissä määräajoissa, otettaisiin huomioon vapauttamista laskettaessa. Lisäksi asetusta (EU) N:o 514/2014 ehdotetaan muutettavaksi sen varmistamiseksi, että vuosina 2018 ja 2019 kansallisiin ohjelmiin osoitettuja lisämäärärahoja vastaavien määrien toteutuskausi olisi yhdenmukainen alkuperäisten määrärahojen toteutuskauden kanssa. Molemmilla muutoksilla varmistetaan, että säännökset muodostavat johdonmukaisen kokonaisuuden, eivätkä ne rajoita sitoumusten vapauttamista koskevaa N+2-sääntöä. 
            
            
               2020/0140 (COD)
            
            
               Ehdotus
            
            
               EUROOPAN PARLAMENTIN JA NEUVOSTON ASETUS
            
            
               Euroopan parlamentin ja neuvoston asetuksen (EU) N:o 514/2014 muuttamisesta vapauttamismenettelyn osalta
            
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
            
               ottavat huomioon Euroopan unionin toiminnasta tehdyn sopimuksen ja erityisesti sen 78 artiklan 2 kohdan, 79 artiklan 2 ja 4 kohdan, 82 artiklan 1 kohdan, 84 artiklan sekä 87 artiklan 2 kohdan,
            
            
               ottavat huomioon Euroopan komission ehdotuksen,
            
            
               sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               ottavat huomioon Euroopan talous- ja sosiaalikomitean lausunnon
                  1
               ,
            
            
               ottavat huomioon alueiden komitean lausunnon
                  2
               , 
            
            
               noudattavat tavallista lainsäätämisjärjestystä,
            
            
               sekä katsovat seuraavaa:
            
            
               (1)Covid-19-pandemia on vaikuttanut jäsenvaltioihin ennennäkemättömällä tavalla. Se vaikuttaa muuttoliikkeeseen, turvallisuuteen ja rajaturvallisuuteen jäsenvaltioissa, mikä puolestaan pahentaa jäsenvaltioiden vakavaa likviditeetin puutetta, joka johtuu monella alalla tarvittavien julkisten investointien äkillisestä ja merkittävästä kasvusta. Näin on muodostunut poikkeuksellinen tilanne, jonka ratkaisemiseksi on toteutettava erityisiä toimenpiteitä.
            
            
               (2)Jäsenvaltioille on annettava lisää joustoa, jotta ne voivat reagoida tähän ennennäkemättömään kriisiin, lisäämällä niiden mahdollisuutta hyödyntää täysimääräisesti käytettävissä olevaa täytäntöönpanoaikaa ohjelmien päättymiseen saakka eli 31 päivään joulukuuta 2023. Tähän tarpeeseen vastaamiseksi olisi yhdenmukaistettava maksusitoumusten vapauttamisen ja vuotuisen saldon maksamista koskevan pyynnön toimittamisen määräajat. Vuotuisen saldon maksamista koskevan pyynnön säädetty määräaika on helmikuun 15 päivä, kun taas alun perin suunniteltu määräaika maksusitoumusten vapauttamiselle oli edeltävän vuoden 31 päivänä joulukuuta. Sen seurauksena, että molemmat määräajat yhdenmukaistetaan 15 päivään helmikuuta, jäsenvaltion 15 päivänä helmikuuta toimittama vuotuisen saldon maksamista koskeva pyyntö otetaan huomioon vapautusmenettelyssä. 
            
            
               (3)Jotta voidaan varmistaa, että jäsenvaltiot voivat kaikilta osin hyödyntää vuosina 2018 ja 2019 myönnetyt lisämäärärahat, talousarviositoumusvuotta olisi mukautettava. Nämä lisämäärärahat sisällytettiin Euroopan unionin yleiseen talousarvioon varainhoitovuosiksi 2018 ja 2019
                  3
               , minkä jälkeen ne sidottiin kansallisiin ohjelmiin asetuksen (EU) N:o 514/2014 14 artiklan mukaisesti.  
            
            
               (4)Jotta jäsenvaltioilla olisi oikeusvarmuus vapauttamisen määräajan osalta, tämän asetuksen olisi tultava voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            
            
               (5)Sen vuoksi asetusta (EU) N:o 514/2014 olisi muutettava,
            
            
               OVAT HYVÄKSYNEET TÄMÄN ASETUKSEN:
            
            
               1 artikla 
               
         
         
            
               Korvataan asetuksen (EU) N:o 514/2014 50 artiklan 1 kohta seuraavasti:
            
            
               ”1. Kansallisiin ohjelmiin sovelletaan vapauttamismenettelyä, jossa on lähtökohtana, että ne sitoumukseen liittyvät määrät, joista ei ole suoritettu 35 artiklassa tarkoitettua ensimmäistä ennakkomaksua ja vuotuista ennakkomaksua ja joista ei ole esitetty maksupyyntöä 44 artiklan 1 kohdan mukaiseen määräaikaan mennessä talousarviositoumuksen tekemisvuotta seuraavan toisen vuoden jälkeisenä vuonna, vapautetaan. Komissio laskee vapautettavan määrän lisäämällä kuudesosan vuoden 2014 kokonaisrahoitusosuuteen liittyvästä vuotuisesta talousarviositoumuksesta kuhunkin kauden 2015–2020 talousarviositoumukseen. 
            
            
               Kansallisiin ohjelmiin vuonna 2018 osoitettuja lisämäärärahoja vastaavien määrien osalta talousarviositoumusvuosi on 2019. Kansallisiin ohjelmiin vuonna 2019 osoitettuja lisämäärärahoja vastaavien määrien osalta talousarviositoumusvuosi on 2020. ” 
            
            
               2 artikla
            
            
               Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan jäsenvaltioissa sellaisenaan perussopimusten mukaisesti.
            
            
               Tehty Brysselissä
            
            
               
                  Euroopan parlamentin puolesta
                        Neuvoston puolesta
               
               
                  Puhemies
                        Puheenjohtaja
               
            
         
         
            
                  
                     (1)
                  
                        EUVL C , , s. .
               
               
                  
                     (2)
                  
                        EUVL C , , s. . 
               
               
                  
                     (3)
                  
                  
                        EUVL L 57 s. 317 ja EUVL L 67 s. 318.